Christian Jensen (FP), 1999-04-15:
I Fremskridtspartiet er vi ikke i tvivl om, at DIS har været en succes, idet det i modsætning til de fleste andre europæiske søfartsnationer, hvor tonnagen over de sidste 10 år gennemsnitligt er reduceret med ca. to tredjedele, er lykkedes at fastholde en maritim sektor i Danmark, en maritim sektor, som omfatter rederier, værfter, underleverandører m.m. Det skal også understreges, at næsten alle europæiske søfartsnationer siden indførelsen af DIS i 1988 har taget tilsvarende initiativer, og at DIS i øvrigt af Europa-Kommissionen er blevet fremhævet som en model for, hvorledes europæisk skibsfart kan forbedre konkurrenceevnen. Tonnagemæssigt set er den danske handelsflåde over de sidste 10 år steget fra ca. 500 skibe med en tonnage på 4,1 millioner bruttoregisterton til knap 600 skibe med 5,8 millioner bruttoregisterton.
For samfundet har denne udvikling betydet, at skibsfarten i dag indsejler mellem 45 og 50 mia. kr. årligt i fremmed valuta og er på vej til at overhale landbruget som det næstmest indtjenende valutaerhverv i Danmark.
Derudover har Danmark en meget ung og moderne handelsflåde.
Den danske handelsflådes gennemsnitsalder målt i år på tonnagen er 8,2 år.
Verdenshandelsflådens alder er i sammenligning 14,3 år. Endelig skal det blot nævnes, at en indikation af, at danske rederier tror på fremtiden og hermed også på beskæftigelsesmulighederne i erhvervet i fremtiden, ses ved, at rederierne i øjeblikket har et investeringsprogram til en værdi af over 20 mia. kr. Om en tv-udsendelse i januar måned om DIS må jeg sige ligesom hr. Poul Andersen fra Socialdemokratiet, at denne udsendelse ved kun at fokusere ensidigt på beskæftigelsen ikke var objektiv.
Udsendelsen undlod ganske at omtale den altovervejende positive udvikling, der har været på området.
Det er nemlig en kendsgerning, at beskæftigelsessituationen på området selv med fradrag af bl.a. Scandlines har været positiv.
Ud over den konstaterede stigning i arbejdspladser på skibene er der en markant stigning i de landlige følgeerhverv.
Grunden til, at beskæftigelsen for den menige sømand ikke i dag lever op til hr. Ole Sohns forventninger, skal nok findes et helt andet sted, nemlig i, at Sømændenes Forbund selv for år tilbage lagde kimen til dets egen vanskelige situation, fordi det ikke dengang så i øjnene, at en sikker beskæftigelse inden for erhvervet også forudsatte en god uddannelse.
Til at forværre situationen for den menige danske sømand har selvfølgelig da været lukningen af de danske færgeselskaber.
Det er en udvikling, vi ikke har kunnet imødegå.
Jeg er glad for debatten i dag, alt som den skrider frem.
SF's og hr. Ole Sohns forslag har jo ikke andet og mere til hensigt, end at de skal komme ind og få forhandlingsretten også for de udenlandske sømænd.
Det får hr. Ole Sohn ikke i dag, og heldigvis for det.
Jeg fatter jo ikke, at hr. Ole Sohn ikke glæder sig over den positive virkning, DIS har haft for sømændenes medlemmer i Danmark.
Hr. Ole Sohns medlemmer sejler i dag i den mest moderne handelsflåde, men måske forestiller hr. Ole Sohn sig bedre arbejds- og sikkerhedsforhold i diverse Østlandes rustbunker?
Nej, jeg må advare mod, at vi ændrer på DIS, ellers vil det vare mange år, inden de danske skibe, der sejler ud af Øresund, får Kronborg om styrbord igen.
Fremskridtspartiet kan derfor ikke stemme for det her fremsatte forslag til vedtagelse.